# SYDDANSK UNIVERSITET 8. august 2014

 GS

Referat af møde i Det Humanistiske Fakultets Ph.d.-udvalg den 26. maj 2014.

Til stede var: Carl Bache, Nils Arne Sørensen, Lars Frode Frederiksen, Nina Bonderup Dohn, Peter Simonsen, Thomas Andresen, Jonas H. Christensen, Niels Chr. Hansen.

Fraværende med afbud var Marianne Kongerslev og Ida Lildholdt.

Ad 1. Nye regler i forbindelse med eksternt finansierede ph.d.-stipendier.

Formanden redegjorde for de problemstillinger som ekspansionen af de eksternt finansierede ph.d.-forløb har synliggjort.

Ph.d.-udvalget drøftede udkastet og godkendte, at det udsendes til skriftlig høring ved dekan og institutledere, og at ph.d.-skolelederen efterfølgende foretager eventuelle mindre justeringer. (Sagen har efterfølgende været behandlet på institutledermødet den 10. juni. Drøftelserne her gav anledning til visse hensigtsmæssige justeringer. Reglerne er vedhæftet).

Ad 2. Opfølgning på international evaluering.

Formanden ridsede de mulige initiativer op, som den internationale evalueringsrapport har synliggjort. Af disse er der allerede fulgt op på at

Sikre de studerendes optimale integration i relevante miljøer. FUP-organiseringen er ændret og tager netop højde for dette.

Styrke internationaliseringen. Via KUF-virkemidlerne er der etableret mobilitetsstipendier samt visiting student-ordning. Herudover afvikles introkurser på henholdsvis dansk eller engelsk. Tilsvarende gør sig gældende for vejlederkurser. Der er fokus på balancen mellem dansk og engelsksproget information.

Styrke opkvalificeringen af vejledningen. Ph.d.-skolens pilotprojekt om afholdelse egne vejlederkurser vil blive evalueret. Formanden forventer en fortsættelse.

Herudover har det internationale evalueringspanel peget på følgende forhold:

Fleksible forløb (4+4 og 3+5). Der er ingen tradition for indlemmelse af BA/KA-studerende i forskermiljøerne, hvorfor det er vanskeligt at spotte forskerpotentiale på et tidligere tidspunkt end via specialet, der ligger i femte studieår. Humanioras kandidatuddannelser er tilrettelagt således at flere institutter/studienævn kan være involveret, hvilket vil gøre de fleksible forløb administrativt meget tunge.

Ph.d.-udvalget tilsluttede sig efter en drøftelse formandens forslag om et 4-1-3 forløb, hvor der afsættes 1-2 scholarstipendier pr. institut med henblik på tilknytning af de allerbedste til relevante forskningsmiljøer og færdiggørelse af speciale. Dette vil give mulighed for at teste deres reelle forskerpotentiale. Ved velafsluttet kandidatspeciale overgår den studerende til ph.d.-studium efter nøjere fastlagte evalueringskriterier. Denne model vurderes at være såvel fagligt som administrativt fornuftig.

Bivejledning. Ph.d.-udvalget tilsluttede sig, at der i forbindelse med 1. årsevalueringen fast drøftes muligheden for at få tilknyttet en bivejleder.

Prøveforsvar. Ph.d.-udvalget tilsluttede sig, at prøveforsvar tematiseres i forbindelse med 2. årsevalueringen. Prøveforsvar er ikke obligatorisk.

Karrierevejledning. Ph.d.-udvalget tilsluttede sig forslag om at det udbudte kursus i karriereudvikling gøres til et fast årligt udbudt generisk kursus.

Medforfatterproblematikken. Ph.d.-udvalget godkendte, at de nuværende minimumsregler fastholdes og suppleres med de foreslåede regler for eksternt finansierede stipendier samt vejledning om transparens om andres bidrag (til skriftlig høring hos dekanen og institutlederne).

Coachingfunktionen. Det nuværende aktivitetsniveau fastholdes. Særskilt honorering for afvikling af særlige arrangementer. FUP-lederne vil overveje hvordan dette udmøntes i programregi.

Der blev fra VIP-repræsentanter/FUP-ledere givet klart udtryk for ønske om forhøjelse af Ph.d.-skolelederens timekompensation. Der er tale om en væsentlig arbejdsbelastning, der sikrer en velfungerende organisation. En indsats der virkelig værdsættes og aflaster FUP-lederne.

Ad 3. Krav i forbindelse med antologiordningen.

Ph.d.-udvalget godkendte ph.d.-skoleleders forslag til ændring af reglerne for antologiordningen, således at kravet fremover er 3-6 artikler og et samlet antal sider (inkl. den sammenfattende redegørelse) mellem 125 og 200. De nye formuleringer indarbejdes i regelsættet.

Ad 4. Medforfatterproblematikken.

Ph.d.-udvalget godkendte det foreliggende materiale, der herefter sendes til skriftlig høring hos dekanen og institutledere.

Ad 5. Obligatoriske kurser/fast udbudte generiske kurser.

Formanden indstillede til Ph.d.-udvalget, at følgende kurser oprettes som henholdsvis obligatorisk kursus/fast udbudte generiske kurser i Ph.d.-skoleregi:

Obligatorisk kursus

God videnskabelig praksis og redelighed.

Begrundelsen er at der generelt er et skærpet fokus på videnskabelig (u)redelighed i forskerverdenen, og at BA- og kandidatuddannelserne ikke nødvendigvis i tilstrækkelig grad tilskynder til viden om god videnskabelig praksis. Undervisere samt kursusudvikling blev drøftet.

Faste udbudte generiske kurser

Karrierevejledning (hvert år), jf. også punkt 2.

Academic writing in English (hvert år)

Publishing, herunder peer reviewing (hvert 2. År)

Niels Christian Hansen foreslog henholdsvis ”Conference going” og ”Elev som forsker”. Formanden vil overveje disse forslag.

Ad 6. Eventuelt.

Formanden oplyste, at Danmark/Amerika-Fondet/Fulbright Kommissionen har meddelt, at der er ekstra midler at søge.

Carl Bache

Ph.d.-udvalgsformand

Ph.d.-skoleleder

 / Gitta Stærmose

 Sekretær